Source: https://alkotmanybirosag.hu/index.php/sajtomegjelenes/devizahitelek-rovidesen-meghozhatja-elvi-donteset-az-alkotmanybirosag/
Timestamp: 2020-01-27 19:34:56
Document Index: 29735143

Matched Legal Cases: ['bíróság ', 'bíróság\n', 'bíróság ', 'Kúria ', 'Kúria ', 'bíróság ']

Alkotmánybíróság | Devizahitelek - Rövidesen meghozhatja elvi...
Devizahitelek - Rövidesen meghozhatja elvi döntését az Alkotmánybíróság
A kormány november végén fordult az Alkotmánybírósághoz, hogy az alaptörvény értelmezését kérje a devizahitelekkel összefüggésben. Bitskey Botond a kormány indítványával kapcsolatban elmondta: az két elvi kérdést tartalmazott.
Egyrészt, hogy az alaptörvényből levezethető-e olyan konkrét fogyasztóvédelmi rendelkezés, amely szerződési feltétel, bírósági ítélet vagy jogszabály alaptörvény-ellenességét okozná. Hozzáfűzte, hogy a kormány indítványa példaként megemlíti ugyan a devizahiteles szerződések egyes elemeit, de fontos hangsúlyozni: az Alkotmánybíróságnak ebben az ügyben nem azt kell eldöntenie, hogy a devizahitel-szerződések vagy azok egyes elemei alkotmányellenesek-e.
A főtitkár megjegyezte: indítványában a kormány sem kérte, hogy az Alkotmánybíróság konkrét kérdésekben foglaljon állást.
Arra a kérdésre, hogy a Kúria tavaly decemberben hozott jogegységi határozatát figyelembe veszi-e az Alkotmánybíróság, a főtitkár kifejtette: a Kúria döntése nem tárgya az Alkotmánybíróság előtt folyó eljárásnak, a kúriai döntés tartalmára az alkotmánybírósági eljárás semmilyen módon nem hat ki, mint ahogy szintén nincs közvetlen kapcsolat az alkotmánybírósági eljárás és az Európai Unió Bírósága előtt folyó eljárás között.
Az új alkotmány 2012. január 1-jei életbelépése óta a kormány a devizahitelesek ügyén kívül még három alkalommal kért alkotmányértelmezést az Alkotmánybíróságtól: 2012-ben a médiatörvénnyel, illetve az uniós alapszerződésekkel, 2013-ban pedig a médiatanács elnökének képesítési feltételeivel összefüggésben.
MTI 2014. február 23.